1892-93માં શિકાગો (યુએસએ)માં ‘શિકાગો કોલંબિયન એક્સ્પોઝિશન’ નામે વર્લ્ડ ફેર યોજાયેલ. અમેરિકામાં કોલંબસના આગમન (1492) ને 400 વર્ષ પૂરા થયાના અવસરે આ શિકાગો વર્લ્ડ ફેરનું આયોજન થયેલ. 1893ના મે-ઓક્ટોબર દરમ્યાનના આ વર્લ્ડ ફેરમાં અઢી કરોડ મુલાકાતીઓ નોંધાયા હતા. આવા જંગી ‘શિકાગો કોલંબિયન એક્સ્પોઝિશન’માં ઇલેક્ટ્રિસિટી સપ્લાય કરવાનો કોન્ટ્રેક્ટ વેસ્ટિંગહાઉસ કોર્પોરેશનને મળ્યો. અહીં ટેસ્લાએ પોતાની એસી સિસ્ટમનું નિદર્શન કર્યું. વેસ્ટિંગહાઉસને સકારાત્મક પ્રતિસાદ મળ્યો. 1895માં ટેસ્લાએ નાયગરા ફોલ્સ પર અમેરિકાના પ્રથમ એસી હાયડ્રોઇલેક્ટ્રિક પાવર પ્લાંટની ડિઝાઇન બનાવી. 1896માં વેસ્ટિંગહાઉસ-નિકોલા ટેસ્લાના નાયગરા એસી હાયડ્રોઇલેક્ટ્રિક પાવર પ્લાંટમાં ઉત્પન્ન થતી વીજળી બફલો, ન્યૂ યોર્કને સપ્લાય થવી શરૂ થઈ. પછી તો વિશ્વભરના શહેરોમાં વીજ વિતરણ વ્યવસ્થા માટે એસી સિસ્ટમ પ્રચલિત બની. આમ, ઇલેક્ટ્રિસિટીના ઑલ્ટર્નેટ કરન્ટ સિસ્ટમને વ્યાવહારિક રૂપે સ્થાપિત કરવાનો શ્રેય નિકોલા ટેસ્લાને જાય છે.